Document ID: 32007R0248

KOMISIJAS REGULA (EK) Nr. 248/2007
(2007. gada 8. marts)
par pasākumiem saistībā ar daudzgadu finansēšanas līgumiem un gada finansēšanas līgumiem, kas noslēgti saskaņā ar SAPARD programmu, un pāreju no SAPARD uz lauku attīstības programmām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu,
ņemot vērā Bulgārijas un Rumānijas Pievienošanās aktu, un jo īpaši tā 29. pantu,
ņemot vērā Padomes 1999. gada 21. jūnija Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (1), un jo īpaši tās 12. panta 2. punktu,
tā kā:
(1)
Ar Padomes Regulu (EK) Nr. 1268/1999 tika ieviests Kopienas atbalsts pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (“SAPARD programma”), tostarp jo īpaši Bulgārijā un Rumānijā.
(2)
Bulgārijas un Rumānijas Pievienošanās akta 29. pantā paredzēts, ka gadījumos, kad laikposms daudzgadu saistībām, ko uzņēmās saskaņā ar SAPARD programmu, attiecībā uz konkrētiem pasākumiem beidzas pēc galīgā termiņa SAPARD maksājumu veikšanai, nesamaksātās saistības segs no lauku attīstības programmas 2007.-2013. gadam.
(3)
SAPARD programma ietver vairākus pasākumus, kas pēc pievienošanās jāatbalsta saskaņā ar Padomes 2005. gada 20. septembra Regulu (EK) Nr. 1698/2005 par atbalstu lauku attīstībai no Eiropas Lauksaimniecības fonda lauku attīstībai (ELFLA) (2).
(4)
Lai atvieglotu pāreju no viena atbalsta veida uz otru, jāprecizē laikposms, kurā saskaņā ar SAPARD programmu var uzņemties saistības pret atbalsta saņēmējiem.
(5)
Jāprecizē nosacījumi, ar kādiem lauku attīstības programmu plānošanā var iekļaut projektus, kas apstiprināti saskaņā ar Regulu (EK) Nr. 1268/1999, bet kurus vairs nav iespējams finansēt saskaņā ar minēto regulu.
(6)
Šī regula neskar Komisijas 2006. gada 26. septembra Regulu (EK) Nr. 1423/2006, ar ko izveido mehānismu atbilstīgu pasākumu veikšanai lauksaimniecības izdevumu jomā attiecībā uz Bulgāriju un Rumāniju (3).
(7)
Saskaņā ar noteikumiem, kas paredzēti 12. pantā Komisijas 1999. gada 22. decembra Regulā (EK) Nr. 2759/1999, ar ko nosaka to, kā piemērot Padomes Regulu (EK) Nr. 1268/1999 (4), ir jāveic SAPARD programmas retrospektīvs novērtējums. Jānodrošina, lai šos novērtējumus varētu veikt un finansēt arī pēc 2006. gada, t. i., pēc tam, kad beidzies laikposms, kurā ir tiesības pretendēt uz SAPARD programmas atbalstu saskaņā ar Padomes Regulu (EK) Nr. 1268/1999.
(8)
Eiropas Komisija, kas pārstāv Eiropas Kopienu, no vienas puses, un Bulgārija un Rumānija, no otras puses, ir noslēgušas daudzgadu finansēšanas līgumus un gada finansēšanas līgumus.
(9)
Jomās, uz ko attiecas Eiropas Kopienas dibināšanas līgums, attiecības starp Bulgāriju un Rumāniju un Kopienu no 2007. gada 1. janvāra, kad šīs valstis pievienojās Eiropas Savienībai, regulē Kopienas tiesību akti. Principā turpina piemērot divpusējus līgumus, ciktāl tie nav pretrunā ar obligātajiem Kopienas tiesību aktiem, nepieņemot citus saistošus tiesību aktus. Atsevišķās jomās daudzgadu finansēšanas līgumos un gada finansēšanas līgumos paredzēti noteikumi, kas atšķiras no Kopienas tiesību aktos paredzētajiem, taču nav pretrunā ar saistošiem noteikumiem. Tomēr ir lietderīgi paredzēt, ka attiecībā uz SAPARD programmu jaunajām dalībvalstīm iespēju robežās jāievēro tādi paši noteikumi, kādi tiek piemēroti citās Kopienas tiesību jomās.
(10)
Tāpēc ir lietderīgi paredzēt, ka arī turpmāk tiek piemēroti daudzgadu un gada finansēšanas līgumi, ievērojot konkrētas atkāpes un grozījumus. Tajā pašā laikā daži noteikumi vairs nav vajadzīgi, ņemot vērā to, ka Kopiena vairs nesadarbojas ar trešām valstīm, bet jau ar dalībvalstīm, un ka uz jaunajām dalībvalstīm tieši attiecas Kopienas tiesību aktu noteikumi. Tādēļ šādi daudzgadu finansēšanas līgumu noteikumi vairs nav jāpiemēro. Lai nodrošinātu daudzgadu un gada finansēšanas līgumu piemērošanas nepārtrauktību, minētās izmaiņas jāpiemēro no 2007. gada 1. janvāra.
(11)
Padomes 1999. gada 21. jūnija Regula (EK) Nr. 1266/1999 par atbalsta koordināciju kandidātvalstīm sakarā ar pirmspievienošanās stratēģiju un par Regulas (EEK) Nr. 3906/89 (5) grozījumiem un Komisijas 2000. gada 7. jūnija Regula (EK) Nr. 2222/2000, ar ko paredz finanšu noteikumus, saskaņā ar kuriem piemērot Padomes Regulu (EK) Nr. 1268/1999 par Kopienas atbalstu pirmspievienošanās pasākumiem lauksaimniecības un lauku attīstībai Centrāleiropas un Austrumeiropas kandidātvalstīs laikposmā pirms to pievienošanās (6), veido juridisko pamatu, atbilstīgi kuram Komisija saskaņā ar SAPARD programmu sniegtā atbalsta pārvaldības tiesības piešķīra kandidātvalstu īstenošanas aģentūrām, katru gadījumu izskatot atsevišķi. Pamatojoties uz šo iespēju, noslēdza daudzgadu finansēšanas līgumus. Tomēr attiecībā uz dalībvalstīm Kopienas tiesību aktos nav paredzēta procedūra pārvaldības tiesību piešķiršanai, bet gan valsts līmeņa akreditācijas procedūra maksājumu aģentūrām, kas minētas 6. pantā Padomes Regulā (EK) Nr. 1290/2005 par kopējās lauksaimniecības politikas finansēšanu (7). Pamatā tāda pati akreditācijas procedūra ir paredzēta daudzgadu finansēšanas līgumu pielikuma A iedaļas 4. pantā. Tādējādi attiecībā uz dalībvalstīm vairs nav jāparedz atbalsta pārvaldības tiesību piešķiršana. Tāpēc ir lietderīgi paredzēt atkāpi no šiem noteikumiem.
(12)
Daudzgadu finansēšanas līgumi un gada finansēšanas līgumi ir noslēgti arī starp Eiropas Komisiju, kas pārstāv Eiropas Kopienu, no vienas puses, un Čehiju, Igauniju, Latviju, Lietuvu, Poliju, Slovākiju, Slovēniju un Ungāriju (turpmāk tekstā - “2004. gadā pievienojušās dalībvalstis”), no otras puses.
(13)
Noteikumi par daudzgadu un gada finansēšanas līgumiem attiecībā uz dalībvalstīm, kas pievienojās 2004. gadā, kuri ir līdzīgi šajā regulā iekļautajiem noteikumiem par daudzgadu un gada finansēšanas līgumiem attiecībā uz Bulgāriju un Rumāniju, tika pieņemti ar Komisijas 2004. gada 4. augusta Regulu (EK) Nr. 1419/2004 par to daudzgadu finansēšanas līgumu un gada finansēšanas līgumu piemērošanas turpināšanu, kas noslēgti starp Eiropas Komisiju, kura pārstāv Eiropas Kopienu, no vienas puses, un Čehiju, Igauniju, Latviju, Lietuvu, Poliju, Slovākiju, Slovēniju un Ungāriju, no otras puses, un par konkrētām atkāpēm no daudzgadu finansēšanas līgumiem un Padomes Regulām (EK) Nr. 1266/1999 un (EK) Nr. 2222/2000 (8). Tomēr minētos pasākumus pieņēma, lai veicinātu pāreju no SAPARD programmas uz lauku attīstības programmām, un to darbība beidzas 2007. gada 30. aprīlī.
(14)
Gūtā pieredze liecina, ka šie pasākumi neattiecas tikai uz pāreju no SAPARD uz lauku attīstības programmām, bet skar galvenokārt to programmu pabeigšanu, ko saskaņā ar SAPARD uzsāka 2004. gadā pievienojušās dalībvalstis. Regulas (EK) Nr. 1268/1999 1. pantā noteikts, ka šādā gadījumā to turpina piemērot.
(15)
Tāpēc ir lietderīgi šajā regulā paredzēt tādu pasākumu pieņemšanu, kas ir identiski Regulā (EK) Nr. 1419/2004 izklāstītajiem, lai paredzētu iespēju pabeigt programmas, ko saskaņā ar SAPARD uzsākušas 2004. gadā pievienojušās dalībvalstis un kas vēl nav pabeigtas. Šie pasākumi jāpiemēro pēc tam, kad pārtrauc piemērot Regulā (EK) Nr. 1419/2004 paredzētos pasākumus, proti, no 2007. gada 1. maija.
(16)
Atbilstīgi daudzgadu finansēšanas līguma pielikuma A iedaļas 12. panta 7. punktam summu, kas jāatgūst saskaņā ar lēmumu par atbilstības noskaidrošanu, atskaita no nākamā Komisijai iesniegtā maksājuma pieteikuma summas. Kā paredzēts 12. panta 8. punktā, summu, kas jāatgūst saskaņā ar lēmumu par atbilstības noskaidrošanu, attiecīgajai programmai nepiešķir no jauna. Piemērojot abus noteikumus, summa tiktu divkārt atskaitīta no SAPARD piešķīruma saņēmējai valstij. Tāpēc jāsvītro noteikums, ka šo summu atskaita no nākamā Komisijai iesniegtā maksājuma pieteikuma summas.
(17)
Šajā regulā paredzētie pasākumi ir saskaņā ar Lauksaimniecības struktūru un lauku attīstības komitejas un Lauksaimniecības fondu komitejas atzinumu,
IR PIEŅĒMUSI ŠO REGULU.
I NODAĻA
BULGĀRIJA UN RUMĀNIJA
I IEDAĻA
Pāreja no SAPARD uz lauku attīstības programmām
1. pants
Saskaņā ar Regulu (EK) Nr. 1268/1999 noteiktā līgumu slēgšanas laikposma beigas
Attiecībā uz Kopienas finansējumu saistībā ar Regulu (EK) Nr. 1268/1999 Bulgārija un Rumānija var turpināt slēgt līgumus vai uzņemties saistības ar jebkuru atbalsta saņēmēju līdz attiecīgajai dienai, kad tās pirmo reizi noslēdz līgumu vai uzņemas saistības saskaņā ar Padomes Regulu (EK) Nr. 1698/2005. Tās paziņo Komisijai minēto dienu.
2. pants
SAPARD projektu finansēšana pēc atbilstības laikposma beigām
1. Ja laikposms daudzgadu saistībām, ko uzņēmās saskaņā ar SAPARD programmu attiecībā uz lauksaimniecības zemes apmežošanu, atbalstu ražotāju grupu izveidei vai agrovides shēmām, beidzas pēc galīgā termiņa SAPARD maksājumu veikšanai, nesamaksātās saistības var segt no lauku attīstības programmām 2007.-2013. gadam saskaņā ar Regulu (EK) Nr. 1698/2005 un finansēt no ELFLA budžeta, ja lauku attīstības programmās paredzēts attiecīgs nosacījums.
2. Ja Bulgārija un Rumānija piemēro 1. punktu, tās pirms 2007. gada beigām paziņo Komisijai summas, kas atbilst apropriācijām, par kurām tās uzņēmušās saistības.
3. Turpina piemērot palīdzības atbilstības un pārbaudes noteikumus saskaņā ar Regulu (EK) Nr. 1268/1999.
3. pants
Izdevumi saistībā ar SAPARD programmu retrospektīvo novērtējumu
Par izdevumiem, kas saistīti ar attiecīgo SAPARD programmu retrospektīvajiem novērtējumiem, kuri paredzēti Regulas (EK) Nr. 2759/1999 12. pantā, ir tiesības saņemt atbalstu saskaņā ar tehniskās palīdzības komponentu lauku attīstības programmās laikposmam no 2007. līdz 2013. gadam atbilstīgi Regulai (EK) Nr. 1698/2005, un to segšanai saņemt finansējumu no ELFLA, ja lauku attīstības programmās paredzēts attiecīgs nosacījums.
4. pants
Pašreizējā un jaunajā programmu plānošanas laikposmā paredzēto pasākumu atbilstība
Regulas (EK) Nr. 1268/1999 2. un 3. pantā un Regulā (EK) Nr. 1698/2005 minēto pasākumu atbilstības tabula ir sniegta I pielikumā.
II IEDAĻA
Daudzgadu finansēšanas līgumi un gada finansēšanas līgumi
5. pants
Daudzgadu un gada finansēšanas līgumu piemērošanas turpināšana pēc pievienošanās
1. Neskarot to daudzgadu finansēšanas līgumu un gada finansēšanas līgumu spēkā esības turpināšanos, kas uzskaitīti II pielikumā un noslēgti starp Eiropas Komisiju, kura pārstāv Eiropas Kopienu, no vienas puses, un Bulgāriju un Rumāniju, no otras puses, šos līgumus turpina piemērot saskaņā ar šīs regulas noteikumiem.
2. Neturpina piemērot daudzgadu finansēšanas līgumu 2. un 4. pantu.
3. Neturpina piemērot šādus daudzgadu finansēšanas līgumu pielikuma noteikumus:
a)
pielikuma A iedaļas 1. un 3. pantu, tomēr visas atsauces uz šiem pantiem daudzgadu vai gada finansēšanas līgumos uzskata par atsaucēm uz attiecīgo valsts akreditācijas lēmumu saskaņā ar A iedaļas 4. pantu;
b)
pielikuma A iedaļas 14. panta 2.6. un 2.7. punktu;
c)
pielikuma C iedaļas 2., 3., 4., 5., 6. un 8. pantu;
d)
pielikuma G iedaļu.
4. Regulas (EK) Nr. 1266/1999 12. panta 2. punktu un Regulas (EK) Nr. 2222/2000 3. pantu vairs nepiemēro Bulgārijai un Rumānijai attiecībā uz SAPARD programmu.
6. pants
Atkāpes no daudzgadu finansēšanas līgumu noteikumiem un no Regulas (EK) Nr. 2222/2000
Atkāpjoties no daudzgadu finansēšanas līgumu pielikuma A iedaļas 4. panta 7. punkta pēdējās daļas un 5. panta 4. punkta un no Regulas (EK) Nr. 2222/2000 5. panta 4. punkta, pēc SAPARD aģentūras akreditācijas Komisiju nekavējoties informē par visiem grozījumiem aģentūras īstenošanas vai maksāšanas noteikumos.
II NODAĻA
DAUDZGADU UN GADA FINANSĒŠANAS LĪGUMI ATTIECĪBĀ UZ ČEHIJU, IGAUNIJU, LATVIJU, LIETUVU, POLIJU, SLOVĀKIJU, SLOVĒNIJU UN UNGĀRIJU
7. pants
Daudzgadu un gada finansēšanas līgumu piemērošanas turpināšana pēc pievienošanās
1. Neskarot to daudzgadu finansēšanas līgumu un gada finansēšanas līgumu spēkā esības turpināšanos, kas uzskaitīti III pielikumā un noslēgti starp Eiropas Komisiju, kura pārstāv Eiropas Kopienu, no vienas puses, un Čehiju, Igauniju, Latviju, Lietuvu, Poliju, Slovākiju, Slovēniju un Ungāriju, no otras puses, šos līgumus turpina piemērot saskaņā ar šīs regulas noteikumiem.
2. Neturpina piemērot daudzgadu finansēšanas līgumu 2. un 4. pantu.
3. Neturpina piemērot šādus daudzgadu finansēšanas līgumu pielikuma noteikumus:
a)
pielikuma A iedaļas 1. un 3. pantu, tomēr visas atsauces uz šiem pantiem daudzgadu vai gada finansēšanas līgumos uzskata par atsaucēm uz attiecīgo valsts akreditācijas lēmumu saskaņā ar A iedaļas 4. pantu;
b)
pielikuma A iedaļas 14. panta 2.6. un 2.7. punktu;
c)
pielikuma C iedaļas 2., 3., 4., 5., 6. un 8. pantu;
d)
pielikuma F iedaļas 8. punktu;
e)
pielikuma G iedaļu.
4. Regulas (EK) Nr. 1266/1999 12. panta 2. punktu un Regulas (EK) Nr. 2222/2000 3. pantu vairs nepiemēro attiecībā uz SAPARD programmu.
8. pants
Atkāpes no daudzgadu finansēšanas līgumu noteikumiem un no Regulas (EK) Nr. 2222/2000
Atkāpjoties no daudzgadu finansēšanas līgumu pielikuma A iedaļas 4. panta 7. punkta pēdējās daļas un 5. panta 4. punkta un no Regulas (EK) Nr. 2222/2000 5. panta 4. punkta, pēc SAPARD aģentūras akreditācijas Komisiju nekavējoties informē par visiem grozījumiem aģentūras īstenošanas vai maksāšanas noteikumos.
9. pants
Daudzgadu finansēšanas līgumu grozījumi
1. Daudzgadu finansēšanas līgumu pielikuma A iedaļas 7. panta 8. punktu aizstāj ar šādu:
“Programmas galīgo atlikuma maksājumu izmaksā,
a)
ja galīgajā gada finansēšanas līgumā paredzētajā samaksas termiņā valsts kredītrīkotājs iesniedz Komisijai apliecinošu dokumentu par faktiskajiem izdevumiem saskaņā ar šīs iedaļas 9. pantu;
b)
ja ir iesniegts nobeiguma ziņojums par izpildi un Komisija to ir apstiprinājusi;
c)
ja ir pieņemts lēmums, kas minēts šīs iedaļas 11. pantā.
Maksājums nav šķērslis turpmāka lēmuma pieņemšanai saskaņā ar šīs iedaļas 12. pantu.”
2. Daudzgadu finansēšanas līgumu pielikuma A iedaļas 10. panta 3. punktu papildina ar šādu daļu:
“Tomēr neizmantotie procentu ieņēmumi projektos, kas atbalstīti saskaņā ar attiecīgi Čehijas, Igaunijas, Latvijas, Lietuvas, Polijas, Slovākijas, Slovēnijas un Ungārijas programmu, jāizmaksā Komisijai euro.”
3. Daudzgadu finansēšanas līgumu pielikuma A iedaļas 12. panta 7. punktu aizstāj ar šādu:
“Summu, kas jāatgūst saskaņā ar lēmumiem par atbilstības noskaidrošanu, dara zināmu valsts kredītrīkotājam, kurš dalībvalsts vārdā nodrošina to, ka minēto summu ieskaita SAPARD euro kontā divos mēnešos pēc dienas, kurā pieņemts lēmums par atbilstības noskaidrošanu.
Tomēr Komisija katrā atsevišķā gadījumā var pieņemt lēmumu, ka jebkuru summu, kas jāieskaita tās kontā, atskaita no maksājumiem, kuri Komisijai jāizmaksā dalībvalstīm saskaņā ar jebkuru Kopienas instrumentu.”
10. pants
2003. gada finansēšanas līguma 2. pantā paredzēto summu aizstāšana
Visos 2003. gada finansēšanas līgumos 2. pantā paredzēto summu aizstāj ar IV pielikumā minēto summu.
11. pants
2000.-2003. gada finansēšanas līgumu 3. panta grozījums
Visu minēto gadu finansēšanas līgumu 3. panta beigās iekļauj šādu daļu:
“Par tām 2. pantā minētā Kopienas ieguldījuma daļām, par kurām līgums ar galīgo atbalsta saņēmēju nav noslēgts otrajā daļā minētajā dienā, Komisiju informē trīs mēnešu laikā no brīža, kad par šīm summām kļūst zināms.”
III NODAĻA
VISPĀRĪGI NOTEIKUMI
12. pants
Darbības joma
Regulas I nodaļu piemēro attiecībā uz SAPARD programmas īstenošanu Bulgārijā un Rumānijā.
Regulas II nodaļu piemēro attiecībā uz SAPARD programmas īstenošanu Čehijā, Igaunijā, Latvijā, Lietuvā, Polijā, Slovākijā, Slovēnijā un Ungārijā.
13. pants
Stāšanās spēkā un piemērošana
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Regulas I nodaļu piemēro no 2007. gada 1. janvāra.
Regulas II nodaļu piemēro no 2007. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 8. martā

Labels: 18
15
19
6